CELEX: 32022D0326
Language: ro
Date: 2022-02-24 00:00:00
Title: Decizia de punere în aplicare (UE) 2022/326 a Comisiei din 24 februarie 2022 de modificare Deciziei de punere în aplicare (UE) 2019/961 de autorizare a unei măsuri provizorii luate de Republica Franceză, în conformitate cu articolul 129 din Regulamentul (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH), de a restricționa utilizarea și introducerea pe piață a anumitor tipuri de lemn tratat cu creozot și cu alte substanțe înrudite [notificată cu numărul C(2022) 1074] (Numai textul în limba franceză este autentic) (Text cu relevanță pentru SEE)

28.2.2022   
               
               
                  RO
               
               
                  Jurnalul Oficial al Uniunii Europene
               
               
                  L 55/76
               
            
         DECIZIA DE PUNERE ÎN APLICARE (UE) 2022/326 A COMISIEI
         din 24 februarie 2022
         de modificare Deciziei de punere în aplicare (UE) 2019/961 de autorizare a unei măsuri provizorii luate de Republica Franceză, în conformitate cu articolul 129 din Regulamentul (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH), de a restricționa utilizarea și introducerea pe piață a anumitor tipuri de lemn tratat cu creozot și cu alte substanțe înrudite
         
            
               [notificată cu numărul C(2022) 1074]
            
         
         (Numai textul în limba franceză este autentic)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (1), în special articolul 129 alineatul (2),
         întrucât:
         
                     (1)
                  
                  
                     La 7 iunie 2019, Comisia a adoptat Decizia de punere în aplicare (UE) 2019/961 (2) (denumită în continuare „decizia”) de autorizare a unei măsuri provizorii luate de Franța în conformitate cu articolul 129 din Regulamentul (CE) nr. 1907/2006 pentru a restricționa utilizarea și introducerea pe piață a anumitor tipuri de lemn tratat cu creozot și alte substanțe legate de creozot.
                  
               
                     (2)
                  
                  
                     În temeiul articolului 1 alineatul (1) din decizie, măsura provizorie a fost autorizată pentru o perioadă de 27 de luni de la data intrării în vigoare a deciziei, încheindu-se astfel la 7 septembrie 2021.
                  
               
                     (3)
                  
                  
                     Termenul de 27 de luni avea scopul de a acorda suficient timp pentru a încheia procedura de restricționare pe care Franța a fost obligată să o inițieze prin articolul 129 alineatul (3) din Regulamentul (CE) nr. 1907/2006, prin prezentarea Agenției Europene pentru Produse Chimice (denumită în continuare „agenția”) a unui dosar, în conformitate cu anexa XV la regulamentul menționat (denumit în continuare „dosarul în conformitate cu anexa XV”), în termen de trei luni de la adoptarea deciziei.
                  
               
                     (4)
                  
                  
                     Prin Decizia de punere în aplicare (UE) 2021/1839 a Comisiei (3), data de expirare a aprobării substanței creozot destinate utilizării în produsele biocide din tipul de produs 8 a fost amânată pentru 31 octombrie 2022. Acest lucru s-a realizat pentru a se ține seama de timpul necesar pentru pregătirea și prezentarea avizului agenției, precum și de timpul necesar pentru a decide dacă este îndeplinită cel puțin una dintre condițiile prevăzute la articolul 5 alineatul (2) primul paragraf din Regulamentul (UE) nr. 528/2012 al Parlamentului European și al Consiliului (4) și dacă aprobarea substanței creozot poate fi, prin urmare, reînnoită.
                  
               
                     (5)
                  
                  
                     Franța nu a inițiat procedura de restricționare în termen de trei luni de la data deciziei. Franța susține că domeniul de aplicare și conținutul dosarului în conformitate cu anexa XV care urmează să fie prezentat sunt strâns legate de concluziile discuțiilor privind reînnoirea sau nereînnoirea aprobării substanței creozot în temeiul Regulamentului (UE) nr. 528/2012, astfel încât să se asigure coerența juridică a unei eventuale restricții în temeiul Regulamentului (CE) nr. 1907/2006 cu concluziile acestor discuții. Comisia s-a angajat să prezinte dosarul în conformitate cu anexa XV până la 1 februarie 2022, astfel încât să poată lua în considerare concluziile acestor discuții.
                  
               
                     (6)
                  
                  
                     Durata pentru care măsura provizorie este autorizată trebuie să permită încheierea procedurii de restricționare. Având în vedere termenele implicate în procedura de restricționare, durata pentru care este autorizată măsura provizorie trebuie, prin urmare, să fie prelungită cu aceeași perioadă ca cea calculată în decizie, și anume cu 27 de luni de la data depunerii dosarului în conformitate cu anexa XV.
                  
               
                     (7)
                  
                  
                     Motivele pentru autorizarea măsurii provizorii, astfel cum sunt descrise în Decizia de punere în aplicare (UE) 2019/961, rămân neschimbate. Prin urmare, măsura provizorie trebuie să continue să fie autorizată.
                  
               
                     (8)
                  
                  
                     Pentru a evita incertitudinea juridică care ar putea rezulta din expirarea autorizației pentru măsura provizorie din Franța înainte de încheierea procedurii de restricționare, este necesar să se prelungească, cu efect retroactiv, perioada pentru care măsura provizorie este autorizată. Prin urmare, perioada trebuie calculată de la 8 septembrie 2021 mai degrabă decât de la data preconizată de depunere a dosarului în conformitate cu anexa XV și, în consecință, trebuie adăugată o durată suplimentară de cinci luni, astfel încât prelungirea totală a perioadei să ajungă la 32 de luni.
                  
               
                     (9)
                  
                  
                     Prin urmare, Decizia de punere în aplicare (UE) 2019/961 trebuie modificată în consecință.
                  
               
                     (10)
                  
                  
                     Prezenta decizie este în conformitate cu avizul comitetului instituit în temeiul articolului 133 din Regulamentul (CE) nr. 1907/2006,
                  
               ADOPTĂ PREZENTA DECIZIE:
         
            Articolul 1
            La articolul 1 alineatul (1) din Decizia de punere în aplicare (UE) 2019/961, „27 de luni” se înlocuiește cu „59 de luni”.
         
         
            Articolul 2
            Prezenta decizie se aplică de la 8 septembrie 2021.
         
         
            Articolul 3
            Prezenta decizie se adresează Republicii Franceze.
         
         
            Adoptată la Bruxelles, 24 februarie 2022.
            
               
                  Pentru Comisie
               
               Thierry BRETON
               
                  Membru al Comisiei
               
            
         
         
            (1)  JO L 396, 30.12.2006, p. 1.
         
            (2)  Decizia de punere în aplicare (UE) 2019/961 a Comisiei din 7 iunie 2019 de autorizare a unei măsuri provizorii luate de Republica Franceză, în conformitate cu articolul 129 din Regulamentul (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH), de a restricționa utilizarea și introducerea pe piață a anumitor tipuri de lemn tratat cu creozot și cu alte substanțe înrudite (JO L 154, 12.6.2019, p. 44).
         
            (3)  Decizia de punere în aplicare (UE) 2021/1839 a Comisiei din 15 octombrie 2021 de amânare a datei de expirare a aprobării substanței creozot destinate utilizării în produsele biocide din tipul de produs 8 (JO L 372, 20.10.2021, p. 27).
         
            (4)  Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (JO L 167, 27.6.2012, p. 1).